P6_TA(2006)0274

Pien- ja kevytaseet

Euroopan parlamentin päätöslauselma pienaseista ja kevytaseista ja vuonna 2006 pidettävästä pienaseiden ja kevytaseiden laittoman kaupan estämistä, torjumista ja poistamista kaikissa muodoissaan koskevan YK:n toimintaohjelman tarkistuskonferenssista sekä kansainvälisen asekauppasopimuksen tekemisestä

Euroopan parlamentti, joka

- ottaa huomioon 15. maaliskuuta 2001 [1], 15. marraskuuta 2001 [2], 19. kesäkuuta 2003 [3], ja 26. toukokuuta 2005 [4] antamansa päätöslauselmat pienaseiden ja kevytaseiden leviämisen ja väärinkäytön estämisestä,

- ottaa huomioon 17. marraskuuta 2005 antamansa päätöslauselman [5] aseiden vientiä koskevien Euroopan unionin käytännesääntöjen toimintaohjeiden 8 kohdan mukaisesta neuvoston kuudennesta vuosikertomuksesta,

- ottaa huomioon 26. kesäkuuta 1997 hyväksytyn EU:n ohjelman tavanomaisten aseiden laittoman kaupan estämisestä ja torjumisesta [6], neuvoston 12. heinäkuuta 2002 hyväksymän yhteisen toiminnan 2002/589/YUTP Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen [7], neuvoston 23. kesäkuuta 2003 hyväksymän yhteisen kannan 2003/468/YUTP asekaupan valvonnasta [8], sekä Eurooppa-neuvoston 15. ja 16. joulukuuta 2005 hyväksymän EU:n strategian pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumiseksi [9],

- ottaa huomioon yleisten asioiden ja ulkosuhteiden neuvoston 3. lokakuuta 2005 pidetyn kokouksen päätelmissä ilmaistun EU:n tuen YK:n puitteissa tehtävälle kansanväliselle asekauppasopimukselle, jolla luotaisiin tavanomaisten aseiden maailmanlaajuisen kaupan sitovat yhteiset normit [10],

- ottaa huomioon heinäkuussa 2001 hyväksytyn pienaseiden ja kevyiden aseiden laittoman kaupan estämistä, torjumista ja poistamista kaikissa muodoissaan koskevan YK:n toimintaohjelman,

- ottaa huomioon, että YK:n jäsenvaltiot kokoontuivat 11.- 15. heinäkuuta 2005 YK:n joka toinen vuosi järjestämään valtioiden kokoukseen, jossa pohditaan pien- ja kevytaseiden estämistä, torjumista ja poistamista kaikissa muodoissaan koskevan YK:n toimintaohjelman täytäntöönpanoa,

- ottaa huomioon, että Yhdistyneiden kansakuntien yleiskokous hyväksyi joulukuussa 2005 kansainvälisen sopimuksen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet [11],

- ottaa huomioon, että vuonna 2001 hyväksytty ampuma-aseiden, niiden osien ja komponenttien sekä ampumatarvikkeiden laittoman valmistuksen ja laittoman kaupan torjuntaa koskeva YK:n pöytäkirja ("tuliasepöytäkirja") tuli voimaan Euroopan yhteisössä 6. heinäkuuta 2005 [12],

- ottaa huomioon, että YK:n jäsenvaltiot kokoontuvat 26. kesäkuuta- 7. heinäkuuta 2006 pidettävään YK:n toimintaohjelman tarkistamiskokoukseen, ja että kokouksen ja sen seurannan on onnistuttava täydellisesti,

- ottaa huomioon työjärjestyksen 108 artiklan 5 kohdan,

A. pitää myönteisenä sitä, että yhä useammat kansainvälisen yhteisön jäsenet kannattavat oikeudellisesti sitovaa asekauppaa koskevaa sopimusta, joka kieltää aseiden siirrot, jotka saattavat vaarantaa ihmisoikeuksien ja kansainvälisen humanitaarisen oikeuden kunnioittamisen, tai jotka uhkaavat maiden tai alueiden vakautta tai jotka todennäköisesti edistävät aseellisen konfliktin syntymistä tai laajentumista,

B. ottaa huomioon, että laiton asekauppa takaa terroristijärjestöjen ja laitonta huumekauppaa käyvien järjestöjen asetoimitukset; ottaa huomioon, että se aiheuttaa tuhoa, kuolemaa ja korruptiota; ottaa huomioon, että se tukee kaappauksiin, väkivallantekoihin ja yleisen turvallisuuden vaarantamiseen syyllistyvää järjestäytynyttä rikollisuutta; ottaa huomioon, että laittoman asekaupan välityksellä toimitetaan aseita kansainvälisille terroristijärjestöille, jotka pyrkivät vahingoittamaan demokratiaa ja levittävät dogmatismia ja suvaitsemattomuutta,

C. toistaa olevansa huolestunut pienaseiden ja kevytaseiden jatkuvasta leviämisestä, joka aiheuttaa tarpeetonta inhimillistä kärsimystä, pahentaa aseellisia konflikteja ja epävakautta, edistää terrorismia, vaarantaa kestävän kehityksen, hyvän hallintotavan ja oikeusvaltion periaatteiden kunnioittamisen, sekä edistää osaltaan ihmisoikeuksien ja kansainvälisen humanitaarisen oikeuden vakavia loukkauksia,

D. vahvistaa päättäväisyytensä vahvistaa YK:n toimintaohjelmaa ja sitä, että hallitukset enenevässä määrin hyväksyvät sitovia määräyksiä pienaseiden ja kevytaseiden leviämisen estämiseksi (kauppa ja siirrot mukaan luettuina) kansainvälisen oikeuden sekä alueellisen ja kansallisen lainsäädännön avulla; antaa vahvan tukensa vaatimuksille, jotka koskevat kansainvälisen rahoitusavun ja teknisen avun antamista YK:n toimintaohjelman III luvun 6 kohdan mukaisesti,

E. on vakuuttunut siitä, että kansainvälisen yhteisön on aika puuttua pienaseiden ja kevytaseiden leviämiseen ja väärinkäyttöön hyväksymällä sitovat kansainväliset normit, jotka perustuvat kansainvälisen oikeuden täydelliseen kunnioittamiseen, ihmisoikeudet ja kansainvälinen humanitaarinen oikeus mukaan luettuina,

F. on huolestunut siitä, että ammukset ja räjähteet jätettiin sen kansainvälisen sopimuksen soveltamisalan ulkopuolelle, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet, sekä mainitun sopimuksen ei-sitovasta luonteesta,

G. pitää valitettavana, että pien- ja kevytaseiden laittoman välityksen estämistä koskevat YK:n laajapohjaiset neuvottelut ovat edelleen edenneet hitaasti ja että YK:n jäsenvaltiot eivät edelleenkään ole sitoutuneet neuvotteluihin asevälityksen valvontaa koskevasta sitovasta kansainvälisestä sopimuksesta,

H. korostaa, että YK:n toimintaohjelma vaatii valtioita arvioimaan vientilupahakemuksia noudattaen pienaseita ja kevytaseita koskevia tiukkoja kansallisia säädöksiä ja menettelyjä, jotka ovat sopusoinnussa valtioiden velvoitteiden ja asiaa koskevan kansainvälisen oikeuden kanssa, ja että tässä yhteydessä on erityisesti otettava huomioon mainittujen aseiden mahdollinen päätyminen laittomaan asekauppaan,

I. on vakuuttunut siitä, että pienaseiden ja kevytaseiden vähentämis- ja valvontastrategioiden asianmukainen integrointi on sisällytettävä olennaisena osana konfliktien ehkäisemistä ja konfliktin jälkeisiä rauhanrakentamistoimenpiteitä koskeviin kansainvälisiin ohjelmiin,

J. pitää myönteisinä ja antaa tukensa käynnissä oleville kansalaisyhteiskunnan järjestöjen kampanjoille;

1. kehottaa YK:n toimintaohjelman tarkistamiskokoukseen vuonna 2006 osallistuvia valtioita hyväksymään kansainvälisen oikeuden sekä alueellisen ja kansallisen lainsäädännön velvoitteidensa mukaiset maailmanlaajuiset sitovaa asekauppaa koskevat periaatteet, joilla kielletään sellaiset aseiden siirrot, jotka todennäköisesti edistävät ihmisoikeuksien rikkomista, rikoksia ihmisyyttä vastaan tai lisäävät maiden tai alueiden epävakautta ja aseellisia konflikteja;

2. kehottaa kansainvälistä yhteisöä käynnistämään välittömästi vuonna 2006 pidettävän YK:n toimintaohjelman tarkistamiskokouksen jälkeen YK:n puitteissa kansanvälistä asekauppaa koskevaan sopimukseen tähtäävät neuvottelut, joilla pyritään edellisessä kohdassa kuvatun, asekaupan sääntelyä koskevan oikeudellisesti sitovan sopimuksen luomiseen;

3. kehottaa vuoden 2006 tarkistamiskonferenssiin osallistuvia maita kehittämään YK:n toimintaohjelman humanitaarista ulottuvuutta ja kehitysulottuvuutta siten, että ne korostavat pienaseiden ja kevytaseiden kaupan, leviämisen ja väärinkäytön yhteyksiä kehitykseen, köyhyyden vähentämiseen ja humanitaariseen apuun; vaatii sen vuoksi pienaseita ja kevytaseita koskevien ohjelmien ja toimenpiteiden asianmukaista integrointia kansainvälisiin, alueellisiin ja kansallisiin kehitysstrategioihin ja köyhyyden vähentämisen strategioihin;

4. korostaa, että kansainväliseen oikeuteen sisältyvät aseiden siirtoa koskevat velvoitteet olisi kodifioitava erityisesti ihmisoikeuksien ja humanitaarisen oikeuden osalta;

5. kehottaa kaikkia YK:n "tuliasepöytäkirjan" allekirjoittajavaltioita ratifioimaan pöytäkirjan ja sisällyttämään sen viipymättä kansalliseen lainsäädäntöönsä;

6. kehottaa valtioita kriminalisoimaan aseidenvientikieltojen rikkomisen (taloudellinen ja logistinen tuki mukaan luettuna) kansallisessa lainsäädännössään;

7. korostaa, että asevoimien sekä lainvalvontaviranomaisten ja rikosoikeusjärjestelmien toiminnan, seurattavuuden ja vastuullisuuden parantamista koskevat uudistukset voivat osaltaan edistää sellaisen toimintaympäristön varmistamista, jossa kansalaiset eivät enää tunne tarvetta tuliaseiden hallussapitoon;

8. katsoo, että kansainvälisissä tehtävissä toimivien yksityisten sotilaallisten ja turvallisuusjärjestöjen toimintaa olisi säänneltävä ja valvottava kansallisella lainsäädännöllä, ja että tapauksissa, joissa mainittua lainsäädäntöä ei ole olemassa, siitä olisi säädettävä ja lainsäädäntöä olisi sovellettava tämän jatkuvasti kasvavan turvallisuusalan sääntelyn ja vastuullisuuden parantamiseksi;

9. kehottaa kaikkia valtioita sisällyttämään kansalliseen lainsäädäntöönsä YK:n laatimat lainvalvontaviranomaisten menettelysäännöt [13] ja lainvalvontaviranomaisten voimankäyttöä ja tuliaseiden käyttöä koskevat perusperiaatteet [14];

10. Suosittelee ehdottomasti, että hallitukset:

a) kieltävät kaikkien pien- ja käsiaseiden ja sekä automaatti- ja puoliautomaattikiväärien ja konekiväärien luvattoman hallussapidon siviilihenkilöiltä;

b) kehittävät tiedotus- ja vaihto-ohjelmia niiden valtioiden välillä, jotka haluavat harjoittaa siviilihenkilöiden hallussa pitämien pien- ja kevytaseiden valvontaa koskevaa yhteistyötä;

c) puuttuvat pienaseiden ja kevytaseiden liialliseen ja epäsuotavaan kysyntään yhteiskunnassa, minkä vuoksi hallitusten olisi edistettävä ohjelmia ja toimia, joiden tavoitteena on vähentää mainittua kysyntää, ehkäistä ja vähentää kaupunki- ja maaseuturikollisuutta ja turvattomuutta sekä keskittyä ryhmiin, joihin pienaseiden ja kevytaseiden aiheuttama väkivalta erityisesti kohdistuu;

11. kehottaa valtioita sisällyttämään lainsäädäntöönsä erityisesti pien- ja käsiaseiden ja sekä automaatti- ja puoliautomaattikiväärien valvonnan ja kantolupavaatimuksen, jotta aseiden hankkiminen voidaan kieltää henkilöiltä, jotka ovat syyllistyneet väkivaltaan, erityisesti perheväkivaltaan, tai joiden rikosrekisteriin sisältyy syyllistyminen asekauppaan tai asevalvontasäännösten rikkominen;

12. kehottaa YK:n toimintaohjelman osapuolia ja tulevan asekauppaa koskevan sopimuksen allekirjoittajavaltioita kehittämään teknisen avun ohjelmia niiden kolmansien valtioiden ja alueellisten järjestöjen tukemiseksi, jotka haluavat valvoa asekauppaa lainsäädännön avulla;

13. kehottaa näitä osapuolia luomaan raportointi- ja seurantamekanismit, joilla valtioita tuetaan niiden pyrkiessä täyttämään sitoumuksensa;

14. pyytää EU:n valtuuskuntaa puolustamaan tähän päätöslauselmaan sisältyviä periaatteita ja suosituksia YK:n toimintaohjelman tarkistamiskokouksessa;

15. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Yhdistyneiden kansakuntien pääsihteerille, pienaseita ja kevytaseita käsittelevälle parlamentaariselle foorumille sekä parlamenttien välisen liiton yleiskokoukselle.

[1] EYVL C 343, 5.12.2001, s. 311.

[2] EYVL C 140 E, 13.6.2002, s. 587.

[3] EUVL C 69 E, 19.3.2004, s. 136.

[4] Hyväksytyt tekstit, P6_TA(2005)0204.

[5] Hyväksytyt tekstit, P6_TA(2005)0436.

[6] Hyväksytty yleisten asioiden neuvostossa 26. kesäkuuta 1997.

[7] EYVL L 191, 19.7.2002, s. 1.

[8] EUVL L 156, 25.6.2003, s. 79.

[9] Euroopan unionin neuvosto, 5319/06, 13. tammikuuta 2006.

[10] Euroopan unionin neuvoston 2678. kokous, Luxemburg, 3. lokakuuta 2005.

[11] A/60/463 (L.55) päätös, 8. joulukuuta 2005.

[12] Pöytäkirja hyväksyttiin toukokuussa 2001 yleiskokouksen päätöslauselmalla 55/255.

[13] Hyväksytty 17. joulukuuta 1979 yleiskokouksen päätöslauselmalla 34/169.

[14] Hyväksytty kahdeksannessa rikosten ehkäisyä ja rikollisten kohtelua koskevassa kokouksessa Havannassa Kuubassa 27. elokuuta 1990- 7. syyskuuta 1990.

--------------------------------------------------